TPBI คาดเดินเครื่องผลิตเม็ดพลาสติกรีไซเคิลเต็มกำลังสิ้นปีนี้-เล็งขยายกำลังผลิตเพิ่ม
TPBI คาดเดินเครื่องผลิตเม็ดพลาสติกรีไซเคิลเต็มกำลังภายในสิ้นปีนี้ เล็งขยายกำลังผลิตเพิ่มอีกสองเท่าตัวภายใน 2 ปี
15 มิ.ย. 2559

นายกมล บริสุทธนะกุล ประธานเจ้าหน้าที่ฝ่ายการเงิน บริษัท ทีพีบีไอ จำกัด (มหาชน) หรือ TPBI เปิดเผยว่า บริษัทคาดว่าภายในสิ้นปีนี้จะใช้กำลังการผลิตเม็ดพลาสติกรีไซเคิลเต็มกำลังผลิต 100% จึงวางแผนขยายกำลังการผลิตเพิ่มเติมในอนาคต โดยเตรียมแผนจัดหาวัตถุดิบเศษพลาสติกที่ผ่านการใช้งานจากผู้บริโภคทั้งจากในประเทศและต่างประเทศเพิ่มเติมเพื่อรองรับเป้าหมายภายใน 2 ปีข้างหน้าจะขยายกำลังการผลิตเม็ดพลาสติกรีไซเคิล post-consumer อีกสองเท่าตัว เพื่อป้อนความต้องการด้านวัตถุดิบในการผลิตสินค้าของโรงงานเอง รวมถึงมีแผนจำหน่ายเม็ดพลาสติกรีไซเคิลไปยังกลุ่มลูกค้าโรงงานอุตสาหกรรมต่าง ๆ ทั้งในประเทศและต่างประเทศที่มีความต้องการสูงในขณะนี้
ด้าน นายสมศักดิ์ บริสุทธนะกุล ประธานเจ้าหน้าที่บริหาร TPBI เปิดเผยว่า บริษัทมีแผนนำเม็ดพลาสติกรีไซเคิลมาใช้ในกระบวนการผลิตบรรจุภัณฑ์พลาสติกเพิ่มขึ้น เพื่อช่วยลดภาระต้นทุนการผลิตบรรจุภัณฑ์พลาสติก หลังจากที่ได้เริ่มเดินเครื่องจักรผลิตเม็ดพลาสติกรีไซเคิล post-consumer ตั้งแต่เดือนเมษายนที่ผ่านมา
ทั้งนี้ การผลิตเม็ดพลาสติกรีไซเคิลดังกล่าว ดำเนินการผ่าน บริษัท ไทยเยอรมัน รีไซเคิล เทคโนโลยี จำกัด (TGRT) ซึ่ง TPBI ถือหุ้นในสัดส่วน 40% โดยใช้ฐานการผลิตโรงงานตั้งอยู่ที่จังหวัดระยองใกล้กับโรงงานผลิตบรรจุภัณฑ์พลาสติกประเภทหูหิ้วและถุงขยะ กำลังการผลิตต่อเดือนอยู่ที่ 600 ตัน หรือคิดเป็น 7,200 ตัน/ปี โดยใช้เศษพลาสติกที่ผ่านการใช้งานจากผู้บริโภค (Post-Consumer Plastic Scrap)  มาผ่านกระบวนการทำความสะอาดและรีไซเคิล เพื่อผลิตเป็นเม็ดพลาสติกรีไซเคิล นำไปใช้เป็นวัตถุดิบผลิตบรรจุภัณฑ์พลาสติกประเภทถุงหูหิ้วและถุงขยะตามคำสั่งซื้อของลูกค้า
“หลังจากได้เริ่มต้นเดินเครื่องจักรผลิตเม็ดพลาสติกรีไซเคิล post-consumer มาตั้งแต่เดือนเมษายนนั้น สามารถลดต้นทุนในกระบวนการผลิตสินค้าประเภทถุงหูหิ้วและถุงขยะได้เพิ่มขึ้น การใช้เม็ดพลาสติก รีไซเคิล post-consumer นอกจากจะช่วยลดต้นทุนการผลิตสินค้าแล้วยังช่วยรักษาสิ่งแวดล้อมที่สอดรับกับเทรนด์ของโลกด้วย”นายสมศักดิ์ กล่าว